CELEX: 62018TN0583
Language: bg
Date: 2018-09-26 00:00:00
Title: Дело T-583/18: Жалба, подадена на 26 септември 2018 г. — Gesamtverband Verkehrsgewerbe Niedersachsen/Комисия

26.11.2018   
            
            
               BG
            
            
               Официален вестник на Европейския съюз
            
            
               C 427/95
            
         
      Жалба, подадена на 26 септември 2018 г. — Gesamtverband Verkehrsgewerbe Niedersachsen/Комисия
      (Дело T-583/18)
      (2018/C 427/125)
      Език на производството: немски
      
         Страни
      
      
         Жалбоподател: Gesamtverband Verkehrsgewerbe Niedersachsen e.V. (Хановер, Германия) (представител: C. Antweiler, Rechtsanwalt)
      
         Ответник: Европейска комисия
      
         Искания на жалбоподателя
      
      Жалбоподателят иска от Общия съд:
      – да отмени Решение C(2018) 4385 final на Комисията от 12 юли 2018 г. относно оплакването на жалбоподателя от 28 септември 2016 г. — SA.46538 (2017/NN) за наличието на държавна помощ.
      
         Основания и основни доводи
      
      С настоящата жалба жалбоподателят иска отмяната на Решение C(2018) 4385 final на Комисията от 12 юли 2018 г. относно неговото оплакване за наличието на държавна помощ във връзка с член 7а от Niedersächsisches Nahverkehrsgesetz (Закон за местния транспорт на Долна Саксония, наричан по-нататък „NNVG“) (преписка SA. 46538 [2017/NN]) (ОВ C 292, 2018 г., стр. 1).
      В подкрепа на жалбата се посочват следните основания.
      
                  1.
               
               
                  Неизвършено информиране относно схема за държавна помощ (нарушение на член 108, параграф 3 ДФЕС)
                  В рамките на първото основание в жалбата се твърди, че разпоредбата на член 7а NNVG представлявала нова схема за държавни помощи, за която Комисията е трябвало да бъде информирана съгласно член 108, параграф 3 ДФЕС.
               
            
                  2.
               
               
                  Неизвършено информиране относно обща разпоредба (нарушение на член 3, параграф 3 от Регламент (ЕО) № 1370/2007 на Европейския парламент и на Съвета (1))
                  В рамките на второто основание в жалбата се твърди, че разпоредбата на член 7a NNVG е самостоятелна разпоредба относно финансовото компенсиране за изпълнението на задължения за извършване на обществени услуги, която има за цел установяването на максимални тарифи за ученици, студенти, чираци и лица с намалена подвижност и която по волята на провинция Долна Саксония трябвало да се изключи от приложното поле на Регламент № 1370/2007. Последицата от това била, че Комисията е трябвало да бъде информирана за член 7a NNVG съгласно член 3, параграф 3, второ изречение от посочения регламент на Комисията.
               
            
         (1)  Регламент (ЕО) № 1370/2007 на Европейския парламент и на Съвета от 23 октомври 2007 година относно обществените услуги за пътнически превоз с железопътен и автомобилен транспорт и за отмяна на регламенти (ЕИО) № 1191/69 и (ЕИО) № 1107/70 на Съвета (ОВ L 315, 2007 г., стр. 1).